Vilhelm Paus

Vilhelm Christian Ødegård Paus (født 25. april 1915 i Oslo, død 22. november 1995 i London) var en norsk advokat, diplomat og næringslivsleder innen celluloseindustrien.

Han var utdannet cand.jur. ved Det Kongelige Frederiks Universitet i 1939 og ble Master of Business Administration ved Harvard Business School ved Harvard University i 1941. Han fikk advokatbevilling i 1952.

Tidlig i sin karrière var han dommerfullmektig i hjembyen Tønsberg fra 1939, før han forlot Norge for å studere ved Harvard like før okkupasjonen. Han ble knyttet til den norske utenrikstjenesten i 1941 og var først sekretær ved den norske legasjonen i Montréal 1941–42. Han var ansatt i London-regjeringen 1942–1945, først som attaché ved den norske ambassaden i London 1942–1943 and deretter som sekretær i handelspolitisk avdeling i Utenriksdepartementet 1943–1945, med enkelte avbrudd for militærtjeneste i Skottland. Han var legasjonssekretær og visekonsul i London 1945–48. Han var også norsk representant ved en rekke internasjonale økonomiske organer som i 1947 ble innlemmet i FNs økonomiske kommisjon for Europa. I 1948 var han legasjonssekretær i Bern og Wien.Studentene fra 1933, s. 299, 1958Biografi i Blindernboka, s. 184

Han var avdelingssjef i Norsk Hydro 1950–52 og ble salgsdirektør for cellulose i A/S Borregaard fra 1952.VG 8.7.1952 s. 8 Han ble i 1969 administrerende direktør for Press Paper Ltd. i London, en bedrift som representerte norske og svenske papirprodusenter i Storbritannia.VG 10.6.1969 s. 22 Han var styremedlem i bl.a. Norsk kompensasjonsselskap (fra 1954), Norsk Transithandel (fra 1954) og A/S Høvellast.Oslo trelastforening gjennom 75 år : 1918-1993 : med trekk fra trelasthandelen i Oslo i eldre tid, s. 189, Oslo trelastforening, 1994

Han var sønn av kirurg og president i Norges Røde Kors Nikolai Nissen Paus og Sofie Amalie Brandt Ødegaard. Han var barnebarn til skolemannen B.C. Pauss og Anna Henriette Wegner og til oberst Vilhelm Christian Marius Ødegaard og Inga Hedvig Holst, og var bl.a. oldebarn av industriherren Benjamin Wegner og trelasthandler mm. Frederik J. Holst. Han var gift med Anne Collett (1918–2008), datter av brukseier Axel Collett og Lucie Trozelli Krefting. Hans bror, kirurgen Bernhard Paus, var gift med Annes søster Brita Collett. Vilhelm og Anne hadde fem barn, og har etterkommere med slektsnavn Paus, Wessel, von Pirquet, Sundt, Poetzsch, Hedberg og Haukeland.

Han var medlem av Norske Selskab fra 1954. Han var også frimurer og førte i likhet med sin far og bror et våpen med oksehode med stjerne i frimurer-utforming.

Referanser

Kategori:Norske diplomater
Kategori:Norske advokater
Kategori:Norske næringslivsledere
Kategori:Norske frimurere
Kategori:Alumni fra Harvard Business School
Kategori:Alumni fra Universitetet i Oslo